
Romske nevladine organizacije, članice Regionalnog saveta Roma, predvodnice koalicija romskih i pro-romskih nevladinih organizacija u Crnoj Gori, Bosni i Hercegovini, Hrvatskoj, Makedoniji i Srbiji sa ciljem efektivnog uključivanja romske zajednice u formulisanju, sprovođenju i praćenju javnih politika koje utiču na Rome;
Imajući u vidu da pitanje emancipacije Roma u ovim državama, i u Evropi u celini, predstavlja ključno pitanje za ostvarivanje građanskih, političkih, ekonomskih, socijalnih, bezbednosnih, kulturoloških i identitetskih prava za oko milion građana Roma u ovim državama;
S obzirom da su ova prava garantovana Poveljom Ujedinjenih nacija, Međunarodnim paktom o građanskim i političkim pravima, Međunarodnim paktom o socijalnim, ekonomskim i kulturnim pravima, Evropskom konvencijom za zaštitu ljudskih prava i osnovnih sloboda, Okvirnom konvencijom za zaštitu nacionalnih manjina i drugim međunarodnim ugovorima koji pozivaju na međunarodnu saradnju u rešavanju problema ekonomske, socijalne, kulturne ili humanitarne prirode, te u unpređivanju i podsticanju poštovanja ljudskih prava i temeljnih sloboda za sve, bez razlika u pogledu rase, boje, pola, jezika ili vere;
Pozivajući se na Okvir za nacionalne strategije za integraciju Roma do 2020 Evropske unije, kojom se postavlja cilj da se u državama članicama Evropske unije postigne jednaki pristup zapošljavanju, obrazovanju, zdravstvenoj zaštiti i stanovanju (uključujuči osnovne usluge) Romima, kao i ostalim građanima;
Potvrđujući stavove iz svih deklaracija, odluka i drugih dokumentata Evropske unije, Saveta Evrope, Organizacije za bezbednost i saradnju u Evropi koji se odnose ili imaju uticaj na unapređivanje stanja Roma i romskih zajednica;
Pozivajući se na državne dokumente usvojene u Crnoj Gori, Bosni i Hercegovini, Hrvatskoj, Makedoniji i Srbiji kojima se države obavezuju da unaprede stanje Roma i da smanje jaz između Roma i ostalih građana u ovim državama, a naročito nacionalne strategije i akcione planove za uključivanje Roma u ovim državama;
Prepoznajući dosadašnja iskustva iz prve Dekade za uključivanje Roma 2005-2015 na osnovu koje su vlade država članica u saradnji sa međunarodnim i nevladinim organizacijama uspostavile  planski, sistematičan i kritički rad na pitanjima emancipacije Roma i sprovodile afirmativne mere koje su počele davati prve rezultate u uključivanju Roma;
Zasnivajući svoj rad na iskustvima stečenih u okviru prve Dekade za uključivanje Roma 2005-2015 u kojoj su romske i pro-romske nevladine organizacije bile aktivni partner vladama na formulisanju, sprovođenju i praćenju politika prema Romima i predstavljale ključni akter u dosezanju romskih zajednica, jačanju građanskog društva i artikulisanju doprinosa Roma globalnoj društvenoj i političkoj zajednici;
Uviđajući neophodnost kontinuiranog razvoja i emancipacije Roma i usaglašenog delovanja uspostavljenih mehanizama i institucija koje rade na ovom pitanju, a koje zahteva višegeneracijsku privrženost ideji o uključivanju Roma u društvo evropskih građana, ali i korišćenje celokupnog institucionalnog, naučno-akademskog i političkog iskustva stečenog tokom Dekade uključivanja Roma Roma 2005-2015;
Sa ciljem da se uspostavi nova evropska politika prema Romima na temelju Dekade za uključivanje Roma 2005-2015, osigura učešće Roma u toj politici i doprinese boljem životu građana Roma, bezbednosti, miru i stabilnosti u regionu;
Konsenzusom donose ovu deklaraciju kojom:
I. Deklarišu da nastavljaju sa aktivnostima učešća u formulisanju, sprovođenju i praćenju državnih i međunarodnih politika za uključivanje Roma, aktivnostima organizovanja i jačanja romskih zajednica za suštinsko učešće u ovim procesima i aktivnostima povezivanja romske zajednice sa javnim procesima koje utiču na Rome;
II. Obvezuju se da profesionalno, precizno i tačno ocenjuju rezultate i postignuća, i da o tome obaveštavaju domaću i međunarodnu javnost, posredstvom objavljivanja godišnjih komparativnih izveštaja o uključivanju Roma u društvo i učešća u nacionalnim i međunarodnim razgovorima na pitanjima koja se tiču Roma. Obavezuju se takođe da predlože vladama novu metodologiju praćenja i merenja postignutih rezultata u  uključivanju Roma u skladu sa praksom Evropske unije u uključivanju Roma, smanjenju siromaštva, Evropske platforme 2020 i u procesu pridruživanja Evropskoj uniji;
III. Pozivaju vlade svojih i drugih država i međunarodne organizacije da pokrenu novu Dekadu za uključivanje Roma, kako bi se nastavio sistematski rad po ovom pitanju koji je otpočeo prvom Dekadom i počeo pokazivati rezultate prema utvrđenom cilju koji tek treba biti postignut, a na osnovu već donešenih odluka i potpisane Deklaracije u okviru Dekade za uključivanje Roma 2005-2015 o njenom nastavku;
IV. Zahtevaju od država i Evropske komisije adekvatne politike, institucionalne i profesionalne kapacitete za njihovo sprovođenje i precizno odeređena finansijska sredstva za tu namenu. Preporučuju da se finansiranje politika za Rome planira po glavi stanovnika Roma i da se napusti praksa prekomernih sastanaka i dokumenata, a da se više pažnje posveti suštinskoj implementaciji već deklarisanih obaveza;
V. Zahtevaju od Evropske komisije posebno i od svih međunarodnih organizacija i relevantnih vlada generalno, da osiguraju aktivno i suštinsko ućešće organizacija okupljenih u Regionalnom savetu Roma u procesima vezanih za politike prema Romima, kako bi ove organizacije imale mogućnost da drže vlade odgovorim za postizanje ciljeva ovih politika i da onemoguće deklarativno preuzimanje odgovornosti i marginalizaciju ovih politika;
VI. Zahtevaju od vlada svojih i drugih država i od Evropske komisije da redovno izveštavaju javnost o razvoju događaja, političkim razgovorima i o sprovođenju politika koje se tiču Roma, prema utvrđenim ciljevima, aktivnostima i merama za unapređivanje položaja Roma;
VII. Ova Deklaracija stupa na snagu 1. septembra 2015. godine. Regionalni savet Roma poziva sve vlade, međunarodne organizacije i druge strane zainteresovane za emancipaciju Roma i njihovo uključivanje u društvo da se priključe, uvaže i sprovode ovu Deklaraciju.

